28 दिन में नपा सीएमओ का तीसरे को प्रभार, विकास कार्य प्रभावित
नेताओं की खींचतान, जनता की परेशानी
शहर की नपा अक्सर ही चर्चा में रहती है। कभी अध्यक्ष और पार्षदों के बीच खटपट तो कभी राजनीतिक कारण, लेकिन अब 28 दिन में नपा सीएमओ का प्रभार तीसरे अधिकारी के पास पहुंचने से चर्चा में है।
31 जनवरी काे नपा सीएमओ दीपक राय के सेवानिवृत्त होने के बाद राजस्व निरीक्षक सियाराम बाथम को 1 फरवरी से संयुक्त संचालक नगरीय विकास के पत्र के बाद चार्ज दे दिया गया था। फुल टाइम सीएमओ के प्रभार में रहते हुए सियाराम बाथम काम समझने की कोशिश कर ही रहे थे कि कलेक्टर ने 28 फरवरी को एक पत्र जारी करके सांची तहसीलदार अवनीश मिश्रा को प्रभार देेने के लिए निर्देश जारी कर दिए हैं। नपा में राजस्व निरीक्षक के तौर पर कार्यरत रहे सियाराम बाथम को सीएमओ का प्रभार तो दे दिया गया पर वे इस स्थिति में नहीं थे कि अच्छा काम न करने या और काम की गति बढ़ाने को लेकर वे किसी को निर्देशित कर सकें।पहले भी वे नपा में रहे है और काम भी किया है।
चार साल में नहीं आ पाया हलाली का पानी
वर्ष 2012 में शुरू की गई 34 करोड़ रुपए लागत वाली जलावर्धन योजना का पानी शहरवासियों को चार साल बाद भी नहीं मिल पाया है, जबकि हलाली का पानी शहरवासियों के लिए बेहद जरूरी है। शहर की 80 फीसदी जलापूर्ति भूजल पर निर्भर है। वाटर लेवल गिरने के साथ ही अधिकतर ट्यूबवेल और हैंडपंप पानी देना बंद कर देते हैं।
सड़कंे खराब, पानी की कमी
नपा परिषद को काम करते हुए दो साल हो चुके हैं। इसके बाद भी शहरवासियों के हित के कई महत्वपूर्ण काम प्रभावित हो रहे हैं तो कहीं गति पर प्रभाव पड़ रहा है। शहर के कई मोहल्लों में अभी नालियां और सड़कों की कमी है। वहीं 80 फीसदी शहरवासियों को गर्मी के दिनों में पानी की समस्या से जूझना पड़ता है।
नगर पालिका परिषद का यह है गणित
शहर की नगरपालिका के अधीन 18 वार्ड आते हैं और परिषद में इतने ही पार्षद हैं। इनमें 11 पार्षद भाजपा के होने से भाजपा बहुमत में है, जबकि कांग्रेस के 5 और निर्दलीय 2 पार्षद हैं।
अध्यक्ष और पार्षदों के बीच खींचतान जगजाहिर
निर्दलीय चुनाव जीतकर नपाध्यक्ष बने जमना सेन और परिषद में भाजपा पार्षदों के बीच दो साल से तकरार चल रही है। पार्षद समय-समय पर नपाध्यक्ष पर आरोप लगाते रहे हैं कि वे पुराने प्रस्तावों पर काम न कर नए प्रस्ताव लाते रहते हैं, जबकि कई बैठकों में प्रस्ताव फेल कर दिए तो किसी बैठक में समय सीमा देने के साथ ही भाजपा पार्षदों ने शहर के विकास से संबंधित प्रस्तावों पर थोक में अपनी मुहर लगा दी।
विकास की बढ़ेगी गति
प्रभारी सीएमओ बाथम तेजी से निर्णय नहीं ले पाते थे। रायसेन नगरपालिका सीएमओ का प्रभार सांची तहसीलदार को दिए जाने से विकास कार्यों में तेजी आएगी। जब तक नए सीएमओ नहीं आते, तब तक वे प्रभार संभालेंगे। नारायणसिंह कुशवाह, उपाध्यक्ष नपा, रायसेन
प्रभार से काम प्रभावित
नपा सीएमओ का काम महत्वपूर्ण होता है, इसलिए तहसीलदार को प्रभार दिए जाने से कोई फायदा नहीं होने वाला। उनके पास अपने विभाग का पहले से ही बहुत काम होगा। नपा के लिए वे कम ही समय दे पाएंगे। जमना सेन, अध्यक्ष नपा रायसेन
दिए हैं निर्देश
नपा रायसेन के सीएमओ का प्रभार सांची तहसीलदार अवनीश मिश्रा को दिए जाने के निर्देश जारी किए गए हैं। शहर के विकास को गति देने के लिए यह निर्देश दिए गए हैं। भावना वालिंबे, कलेक्टर रायसेन
hin_Deva hin_Deva hin_Deva hin_Deva awa_Deva hin_Deva bho_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva